<classify> SERIKALI mkoani Kilimanjaro imesikitishwa na hatua ya Mtume Boniface Mwamposa, kudharau wito wake, licha ya kumpa taarifa kwamba wapo watu walijeruhiwa na wengine kupoteza maisha, wakati wa kutekeleza imani ya kukanyaga mafuta ya upako ili kupata uponyaji.Aidha, serikali imesema kuanzia sasa itaweka utaratibu maalumu wa kuchunguza imani na mafundisho, yanayotolewa na viongozi wa madhehebu ya dini ili kuepuka maafa, kama ambayo imejitokeza. Mkuu wa mkoa huo, Dk Anna Mghwira alisema hayo baada ya kutembelea majeruhi na kuona miili ya watu 20 waliopoteza maisha wakati wa maombezi ya Mtume Mwamposa juzi usiku katika Uwanja wa Majengo mjini Moshi. Hata hivyo, mkuu wa mkoa alisema tayari watu wanane akiwamo Mtume Mwamposa, wanashikiliwa na Jeshi la Polisi kuhusu na tukio hilo ili sheria ichukue mkondo wake.Mtume Mwamposa ametusumbua sana, tangu jana usiku juzi tulikuwa tukimtafuta, nilimpigia mara kadhaa na hakupokea simu yangu, nikamtumia ujumbe lakini hakujibu, alisema Mgwhira. Alisema hadi kufikia jana mchana miili 16, ilikuwa imetambuliwa na taratibu zinaandaliwa ili kufanya ibada ya misa ya mazishi ya pamoja katika Uwanja wa Majengo. Mkuu wa mkoa alisema serikali inafanya mawasiliano na familia za marehemu hao ili kupeleka miili hiyo Uwanja wa Majengo ili kufanya misa hiyo. Alisema haelewi sababu za baadhi ya madhehebu ya kidini, yanayofanya biashara kwa kuchuuza na kuwarubuni waumini kwa kuwauzia mafuta, maji na udongo kwa imani ya kutafuta uponyaji. Itabidi kuchukua hatua kwa madhehebu haya yanayofanya biashara, hatuelewi mwa nini wahubiri hawa wanapenda kuja Moshi...waumini wengi wanapeleka fedha katika makanisa haya, ingawa sasa makanisa karibu yote yanafanya biashara, alisema.Kamanda wa Polisi mkoani Kilimanjaro, Salum Hamduni aliwataja marehemu waliotambuliwa kuwa ni Anna Kimaro mkazi wa Sambarai, Nancy Kawa Majengo, Elias Moshi Old Moshi na Catherine Macha Miembeni. Wengine ni Michael Chuwa Arusha Kimandolu, Funis Ngazi Sanya Juu, Laurencia Mallya Kibosho, Royal Shirima Mbokomu, Basila Lyimo Marangu na Elimhoo Macha Mbokomu. Kamanda alitaja marehemu wengine ni Meshark Kombe ambaye ni mwanafunzi wa Shule ya Msingi Mwereni na Philipina Mallya wa Mlowe na muuguzi Joyce Chamshama, ambaye ni mkazi wa Hai.  <topic>: KITAIFA 